b'\n_START_ARTICLE_\nBawang\n_START_SECTION_\nBilang halamang-gamot\n_START_PARAGRAPH_\nPinahahalagahan na ang bawang ng may 5,000 mga taon, sapagkat isa sa mga katangian nito ang kakayahan sa pagpapababa sa antas ng kolesterol ng dugo, kaya\'t nakapagbabawas ng mga pagkakaroon ng atake sa puso sa mga pasyenteng kardiyako.  Isa rin itong estimulante o pampasigla ng sistemang imyuno at gumaganap na antibiyotiko.  Hindi gaanong epektibo bilang gamot ang mga inalisan ng amoy na bawang._NEWLINE_Bilang panlaban sa mga impeksiyon, partikular itong epektibo sa mga karamdamang pangbaga, suliraning dihestibo (sa panunaw ng tiyan), at mga impeksiyong dulot ng halamang singaw (fungus).  Mainam din ito sa paglaban sa aterosklerosis at pagkakaroon ng trombosis.  Nakapagpapaluwang ito ng butas ng mga ugat na daluyan ng dugo na nakapagpapababa ng presyon ng dugo.  Nakakatulong din ito sa pagpapanatili ng antas ng asukal sa dugo, kaya\'t nakatutulong sa mga taong may diyabetes.  Bilang pamahid, nagagamit ang mga butil sa mga impeksiyon sa balat at akne.  Mas mainam ito kung ginagamit ang sariwang bawang.  Sa kasalukuyan, ilan sa mga paghahanda at anyong gamit sa panggamot ang mga bawang na dinurog at pinulbos, nasa loob ng kapsula o "perlas", o pinisa (giniling o piniga).'